K. Tóthová, poslankyňa: (2007-09-11):
Ak si dobre pamätám, zákon o dobrovoľných dražbách predniesol v roku 2002 pán minister Prokopovič, neviem, prečo nie minister spravodlivosti, myslím, že niekde bol, ak si to dobre pamätám. Ja viem, že vtedy všetci sme ho prijali pozitívne, lebo mal akosi urýchliť problémy, ktoré boli v praxi s dlžobami, ktoré sa neplatili. Nikto nepredpokladal v tom čase, že vlastne sa otvára Pandorina skrinka, ktorá sa vo veľmi krátkom čase stane problémom v praxi. Problémom, na ktorý sa veľmi rýchlo poukázalo. Už za minulé volebné obdobie, uviedol to už aj pán minister spravodlivosti, aj vy, pani poslankyňa, prišli návrhy na riešenie tohto problému, žiaľ, vtedajší podpredseda vlády pre legislatívu, terajší poslanec Lipšic tieto legislatívne iniciatívy akosi vždycky ukazovaním a usmerňovaním poslancov, áno, pán poslanec, ja vás mám ešte pred očami, keď ste akosi inštruovali, že tieto legislatívne návrhy neprijať. Neboli dokonalé, tak ako možno žiaden legislatívny návrh, ale dozaista by pomohli mnohým ľuďom, aby nedošlo k životným tragédiám, pretože z tlače môžem uviesť viacero prípadov, ktoré sú skutočne životnými tragédiami. Napríklad jeden prípad z Trnavy, kde 24-tisícový nedoplatok bol dôvodom pre spustenie dražby. Rodina v momente, keď sa o tom dozvedela, zložila, môžem povedať, je to z tlače Slovo 13. februára 2007, 17-tisíc hneď zaplatila, čiže problémových bolo 7 000 korún, kde žiadali splátkový kalendár, a družstvo nebolo ochotné a kvôli siedmim tisícom rodina prišla o strechu nad hlavou. Čiže to sú skutočne krikľavé prípady, ktoré treba riešiť a treba prijať zákon, aj keby bola pravda to, čo hovoríte, pani poslankyňa, že tu je zmluvná a vôbec zásah. Ja si myslím, že to nie je problém, ale pripúšťam, i napriek tomu, že by tu bol nejaký systémový problém, ktorý podľa mňa nie je, i napriek tomu toto treba riešiť. Pani poslankyňa uviedla, že súdy a tak ďalej. Nejdem to rozvádzať. V tom istom prípade, ktorý bol v tlači uvedený, obrátila sa rodina na súd, dovolávala sa práve tej nemorálnosti a všetkých okolností, ktoré mohla namietať, žiadala predbežné opatrenie a sudkyňa namiesto toho, aby v lehote 30 dní podľa zákona urobila predbežné opatrenie, až za pol roka na základe sťažnosti a tak ďalej, keď to už nebolo aktuálne, pohla sa vec dopredu. Čiže ani súd nezabránil napriek judikatúram, ktoré sú, napriek tomu, čo ste, pani poslankyňa, uviedli, z praxe sú prípady, keď skutočne za smiešne sumy sa naše právo stalo príliš trhovým a neobsahuje účinné záruky pre sociálne slabších ľudí. Toto jednoznačne konštatujem a za týmto si stojím. Nápravu prináša tento vládny návrh zákona. Dokonca naše právo ani nemá zásadu nikde zakotvenú, akú majú napríklad rakúske právo a švajčiarske právo, že je neplatný ten právny úkon, pri ktorom dochádza k výmene vecí, kde hodnota jednej je viac ako dvakrát vyššia než hodnota druhej. Týmto sa sťažuje možnosť, resp. nesťažuje sa možnosť pripraviť naivných a právne neerudovaných ľudí o ich majetok. Vážené pani poslankyne, vážení páni poslanci, ja osobne veľmi vítam túto novelu, pretože v praxi sa nejde cestou napríklad využitia exekúcie za vymáhanie príslušných finančných nedoplatkov, vieme, o ktorých hovoríme, ale sa ide priamo na najradikálnejší spôsob, a to na dobrovoľnú dražbu. Takže dať určité mantinely je prijateľné, potrebné. A pokiaľ ide o to, že úžera je kategóriou trestného práva, áno, to dáva zodpovednosť, ak k tej úžere dôjde. Ale trestné právo nevymedzuje, čo je úžera, kedy právny stav je úžerou. To je funkciou aj iných právnych odvetví. Osobne teraz neviem, či ako spravodajkyňa pri vystúpení spravodajkyne môžem navrhnúť, lebo som to chcela, asi som mala vystúpiť v rozprave, ale napriek tomu navrhujem, aby predmetný legislatívny návrh prerokoval aj výbor pre sociálne veci, pretože toto je hlboko sociálna otázka, mal by to výbor pre sociálne veci prerokovať, a výbor pre ľudské práva a národnosti, pretože je to v poslednom období právo na bývanie, jeho nedotknuteľnosť a podobne, je určitým ľudským právom a tu sa postupuje neraz tak, že sa porušujú predpisy, a výsledok je, že sa ľudia ocitnú na ulici. Je to teda právny stav, ktorý pripúšťa výrobu bezdomovcov. Vážené panie poslankyne, vážení páni poslanci, ja ako spravodajkyňa som toho názoru, že ide o legislatívny návrh, ktorý si zaslúži podporu tohto cteného parlamentu. Ďakujem za pozornosť.